**PATVIRTINTA**

Lietuvos Respublikos odontologų rūmų

2004 m. rugpjūčio 6 d. Tarybos nutarimu Nr. 05

**Nauja redakcija:**

Lietuvos Respublikos odontologų rūmų

2012 m. rugsėjo 28 d. Tarybos nutarimu Nr. 12/TN-71

2017 m. gegužės 5 d. Tarybos nutarimu Nr. 17/TN-48

**LIETUVOS RESPUBLIKOS ODONTOLOGŲ RŪMŲ VIEŠŲJŲ RYŠIŲ KOMISIJOS NUOSTATAI**

**I. BENDROSIOS NUOSTATOS**

1. Viešųjų ryšių komisija (toliau – Komisija) – tai nuolat veikianti Lietuvos Respublikos odontologų rūmų (toliau – Rūmai) Komisija, tiesiogiai pavaldi Rūmų Tarybai, kurios pagrindinis tikslas – atstovauti Rūmams, palaikant ryšius su visuomene.

2. Komisija vykdo funkcijas ir savo veikloje vadovaujasi Lietuvos Respublikos odontologų rūmų įstatymu, Lietuvos Respublikos odontologų rūmų statutu, Odontologų profesinės etikos kodeksu, Tarybos nutarimais bei kitais teisės aktais ir šiais nuostatais.

3. Komisijos nuostatai ir jų pakeitimai tvirtinami Rūmų Taryboje.

4..Viešųjų ryšių komisija koordinuoja Rūmų vidinę ir išorinę komunikaciją su tikslinėmis grupėmis ir visuomene Lietuvoje ir užsienyje.

**II. KOMISIJOS FUNKCIJOS**

5. Formuoti realų Rūmų įvaizdį visuomenėje, palaikyti grįžtamąjį ryšį su visuomene, reaguojant į visuomenės poreikius.

6. Koordinuoti Rūmų vidinę komunikaciją:

6.1. inicijuoti informacijos apie Rūmų veiklą rengimą ir organizuoti platinimą;

6.2. dalyvauti Rūmų renginių organizavime;

6.3 vertinti Rūmų vidinės komunikacijos efektyvumą ir teikti pasiūlymus jos tobulinimui rūmų tarybai ir tarybos pirmininkui;

6.4 nagrinėti Rūmų narių siūlymus, susijusius su Rūmų veiklos viešinimu ir komunikacija.

7. Bendradarbiauti su kitomis Rūmų komisijomis ir teritoriniais skyriais.

8. organizuoti visuomenės švietimą;

9. Koordinuoti Rūmų išorinę komunikaciją Lietuvoje:

9.1. bendradarbiauti su odontologų ir burnos priežiūros specialistų, medikų, pacientų organizacijomis, valstybinėmis, savivaldybių, visuomeninėmis ir kitomis institucijomis, rengiant susitikimus, kuriuose svarstomi aktualūs klausimai ir problemos;

9.2. įgyvendinti viešųjų ryšių komisijai patikėtus uždavinius, teikti rekomendacijas leidžiant Rūmų profesinius periodinius bei kitus mokamojo, šviečiamojo ir informacinio pobūdžio leidinius.

9.3. savo kompetencijos ribose organizuoti renginius ir atstovauti Rūmams visuomenėje, žiniasklaidoje ir renginiuose;

9.4. dalyvauti valstybės, savivaldybių įmonių, įstaigų ir organizacijų renginiuose.

10. Koordinuoti Rūmų išorinę komunikaciją užsienyje:

10.1. teikti Rūmų nariams informaciją apie tarptautinėse organizacijose, nagrinėjamus klausimus ir problemas, rinkti aktualią informaciją;

10.2. apibendrinti ir pristatyti Rūmų Tarybai užsienio šalių odontologijos praktiką bei teikti siūlymus, kaip užsienio patirtis gali būti pritaikyta odontologijoje Lietuvoje;

10.3. teikti atsakymus į užsienio organizacijų pateiktus klausimus ir anketas.

11. Esant poreikiui ir Rūmų Tarybos pirmininko pritarimui, įtraukti trečiuosius asmenis į savo veiklą.

12. Koordinuoti struktūrinių ir kitų fondų stebėseną, rinkti ir apibendrinti informaciją.

13. Stebėti finansavimo galimybes ir analizuoti Rūmų atitikimą konkurso sąlygoms būti finansavimo gavėju.

14. Operatyviai ir sistemingai rinkti viešą informaciją, ją analizuoti, pateikti išvadas Rūmų Tarybos pirmininkui, Tarybai, prireikus reaguoti į masinio informavimo priemonėse žiniasklaidoje pasirodančias žinias, netikslumus, susijusius su Rūmų veikla.

15. Komisija gali turėti ir kitų funkcijų, nenumatytų nuostatuose.

**III. TEISĖS**

16. Teikti pasiūlymus dėl informacijos skelbimo Rūmų internetinėje svetainėje ir Odontologų rūmų žiniose.

17. Gauti dokumentus, informaciją, priemones, reikalingas Komisijos nustatytoms funkcijoms vykdyti;

18. Teikti Rūmų Tarybai siūlymus, susijusius su Rūmų komunikacija.

19. Bendradarbiauti su kitomis Rūmų komisijomis ir teritoriniais skyriais.

20. Konsultuotis su kvalifikuotais viešųjų ryšių komunikacijos ekspertais.

21. Rūmų Tarybos pirmininkui pavedus, atstovauti Rūmams Lietuvoje ir užsienyje vykstančiuose odontologų ar juos vienijančių organizacijų susirinkimuose, teikti visuomenei informaciją, ją suderinus su Rūmų Taryba arba jos pirmininku.

22. Prireikus, atlikti komunikacijos efektyvumo vertinimą, apklausas.

23. Komisija gali turėti ir kitų teisių.

**IV. KOMISIJOS DARBO ORGANIZAVIMAS**

24. Viešųjų ryšių komisijos darbo organizavimas numatytas komisijos darbo reglamente, kurį tvirtina Komisija

**V. BAIGIAMOSIOS NUOSTATOS**

25. Komisija savo veiklą baigia taip kaip numatyta Lietuvos Respublikos odontologų rūmų statute.